૫૩૧ તળાવો પૈકીના મોટાભાગના તળાવોમાં દિવસ રાત જેસીબી મશીનો મારફતે ખોદકામ ચાલી રહ્યું હોવાની રાવ પણ જિલ્લામાં ઉઠી છે. જિલ્લાનું સિંચાઈ વિભાગ અને ખાણ ખનિજ વિભાગને પણ ગેરકાયદેસર તળાવો ખોદાઈ રહ્યા હોવાની ફરિયાદો મળી હોવા છતાં બંને વિભાગો દ્વારા જિલ્લામાં ક્યાંય પણ કાયદેસરની કાર્યવાહી હાથ ધરેલ નથી તેવું આધારભૂત સૂત્રો પાસેથી જાણવા મળ્યું હતું. હાલ ખોદાઈ રહેલા તળાવોની સ્થળ તપાસ કરવામાં આવે તો જળ અભિયાન બાદ થયેલા કુલ ખોદકામ ઉપરાંતનું બેફામપણે અને ગેરકાયદેસર રીતે થયેલ ખોદકામ બહાર આવી શકે તેમ છે. જિલ્લાના સિંચાઈ વિભાગના કા.પા.ઈજનેર પી.એમ.ડામોરના જણાવ્યા અનુસાર ત્રણ તાલુકાના માત્ર ૬ તળાવોને જળ અભિયાન પૂર્ણ થયા બાદ ખોદકામની માગણી આવ્યેથી માટી ખનનની મંજૂરીઓ અપાઈ છે. આ સીવાય જો કોઈ તળાવોનું જિલ્લામાં ખોદકામ હાથ ધરાતું હોય તો તે ગેરકાયદેસર ગણી શકાય તેમજ તેની સામે કાયદેસરની કાર્યવાહી હાથ ધરી શકાય. ત્યારે આડેધડ કરાતાં તળાવોના ખનન પર રોપ લગાવવી જરૂરી છે.